Akurnesingar áfram hvattir til að spara heita vatnið eins og kostur er „ Afar hægt gengur að ná viðunandi vatnsstöðu í heitavatnstanki Orkuveitunnar á Akranesi . Þess vegna ítreka starfsmenn Orkuveitunnar fyrri hvatningu til bæjarbúa að fara svo sparlega með heitt vatn sem nokkur er kostur . Eftir tvær bilanir á aðveituæð hitaveitunnar frá Deildartungu í gær tæmdist 2.000 tonna heitavatnstankur í bænum . Aðeins safnaðist í hann í dag , en nú síðdegis var heitavatnsnotkunin orðin meiri en hægt er að flytja til bæjarins og lítið í tanknum upp á að hlaupa , “ segir í tilkynningu frá OR nú laust fyrir klukkan 17 í dag . Þá segir að til að draga úr þörf fyrir að lækka þrýsting á kerfinu , með tilheyrandi afleiðingum , sérstaklega fyrir þá íbúa sem búa í hærri húsum , er skorað á Skagamenn að draga úr notkun sinni eins og kostur er . Starfsfólk Orkuveitunnar biðst velvirðingar á óþægindum sem þessu fylgja .